Nicu Covaci

Nicolae Covaciu (), mai cunoscut ca Nicu Covaci, este un compozitor, cântăreț, chitarist, pictor și grafician român, cunoscut ca fondator și lider al formației Phoenix.

Note biografice 

Singurul copil al unei croitorese (Tamara) originară din Basarabia (satul Pripiceni-Ràzeși, județul Orhei - din relatarea compozitorului) și al unui tată bănățean de lângă granița cu Serbia, Covaci a crescut fără tată până la vârsta de cca. 11 ani, deoarece acesta a fost deținut politic la primul Canal Dunăre-Marea Neagră timp de aproximativ 10 ani. 

A început de mic copil să ia lecții particulare de pian, acordeon și limbă franceză, germană și engleză. Mai târziu, după ce a învățat singur să cânte la muzicuță, a luat și lecții de chitară. 

A urmat secția germană a școlii primare, secția română a școlii generale, liceul de arte plastice și Institutul de Arte Plastice din Timișoara.

Nicu Covaci a părăsit România în 26 octombrie 1976, stabilindu-se mai întâi în Olanda, apoi în Germania și în final în Spania.

În 2012, Covaci locuia în Moraira, Spania.

Covaci este și un iubitor al motocicletelor și al sportului, practicând, printre altele, atletismul, canotajul, karate, boxul, înotul și scufundatul sportiv.

Pe 23 noiembrie 2019 este lansată cartea „Nicolae Covaci – Pictorul”. Aceasta prezintă în premieră peste 100 de fotografii cu lucrări de pictură și sculptură realizate de-a lungul timpului de liderul Phoenix. Albumul este structurat în zece secțiuni și are 116 pagini. Pe lângă comentariile scrise ale lui Covaci, cartea include și 12 coduri QR, care conectează paginile volumului tipărit cu mediul online, fiind astfel prima carte hibridă (smart-book) din domeniul artelor plastice, publicată în România și, probabil, în lume.

Controverse

Divergențe cu foștii colegi de trupă
Nicu Covaci, liderul trupei Phoenix, a avut de-a lungul timpului mai multe divergențe cu foștii colegi de trupă, câștigând în instanță chiar și un proces în privința drepturilor de autor. Astfel, piese precum "Mugur de fluier", „Hei, tramvai" sau „Fata verde" nu vor mai putea fi cântate de acum încolo decât cu acordul lui Nicu Covaci. În același proces, solicitarea lui Nicu Covaci de a primi 400.000 lei drept daune morale de la foștii săi colegi Josef Kappl, Mircea Baniciu, Mani Neumann și Radu Almășan a fost respinsă.

Nicu Covaci: „Nu mă interesează banii, mă interesează să nu-și bată joc de mine și de piesele mele. Să mă lase în pace! Phoenix trebuie să rămână Phoenix, nu șușe, nu înmormântări și avorturi. Nu-mi place când sunt furat și, în plus, sunt și batjocorit. Nu le voi permite în niciun caz să îmi mai cânte piesele pentru că nu au fost cinstiți, nu au fost corecți."

„Toți vin și pleacă din Phoenix pentru că își închipuie că se vor umple de bani, de gagici, de relații, de vai de mine... Ei nu știu ce eforturi și ce sacrificii se cer la Phoenix. Cum nu s-au umplut de bani, visurile lor s-au năruit. Adevărul e că, la ora asta, în România, trebuie să-ți câștigi existența cumva și cu Phoenix, spre rușinea mea, nu pot să le asigur existența. Eu trebuie să trăiesc din concerte, dar eu concerte nu am. Nu am pentru că nu am impresari, nu am manageri, ăștia sunt cei care spală banii statului sau ai cui îi spală și cu mine nu se poate. S-a dus și vorba că, vezi Doamne, cu Nicu Covaci nu poți să te înțelegi! Nu, se spală bani cu nemiluita peste tot și eu am destui dușmani și nu pot să-mi permit să devin șantajabil vreodată. Eu nu le fac jocurile, de aceea nu sunt în joc".

Josef Kappl: „Eu, personal, consider că am câștigat procesul pentru că m-a dat în judecată pentru daune morale. Dar interzicerea pieselor compuse sau înregistrate de Nicolae Covaci la UCMR-ADA, acolo da, a câștigat Covaci, dar a pierdut publicul. Omul s-a folosit de neștiința și de naivitatea noastră. Nicolae Covaci pleca la București și declara piesele fără ca noi să știm. Pe noi ne interesa doar să facem muzică. Eu nu mă așteptam la acest verdict, judecătorii au gândit matematic, acesta însă e un caz mai complex".

Discografie

Cu Phoenix
 toate albumele

Solo
 Cei ce vor fi – Volumul I (CD, Roton, 2007) – piesa „O mie de întrebări” (alături de formația Iris)
 Folk You 2007 (DVD, Jurnalul Național, 2008) – piesa „The Measure of a Man” (live, alături de Silvan Stâncel)

Filmografie

Muzică de film
 Nemuritorii (1974) – în colaborare cu Tiberiu Olah

Cărți publicate
 Phoenix, însă eu... (ediția I), Editura Nemira, București, 1994. ISBN 973-369-009-8
 Phoenix: Însă eu, o pasăre... (ediția a II-a), Editura Integral, București, 2014. ISBN 978-973-8209-52-7
 Phoenix: Giudecata înțelepților, Editura Integral, București, 2014. ISBN 978-973-8209-53-4
 55 de ani de Phoenix în 21 de interviuri, Editura Integral, București, 2017 (coord. Alexandru Daneș). ISBN 978-606-992-002-2
 Nicolae Covaci – Pictorul, Editura Integral, București, 2019 (coord. Costel Postolache). ISBN 978-606-992-348-1

Galerie imagini

Note

Bibliografie 
 Covaci, Nicolae. Phoenix, însă eu..., Editura Nemira, București, 1994. ISBN 973-369-009-8
 Covaci, Nicolae. Phoenix: Giudecata înțelepților, Editura Integral, București, 2014. ISBN 978-973-8209-53-4

Legături externe 

 Situl web personal
 Situl trupei Phoenix

Nașteri în 1947
Nașteri pe 19 aprilie
Artiști plastici români
Compozitori români de muzică rock
Chitariști români
Graficieni români
Membri Phoenix
Muzicieni români
Pictori români
Români expatriați în Germania
Români expatriați în Spania
Români expatriați în Țările de Jos
Timișoreni